Pitsa on selline asi, mida võiks vist küll igal ajal süüa. Õige pärmitaignast põhi on hulga parem kui poes müüdavast pitsapõhjajahust tehtud. Ja see pole üldse nii raske kui paljud kardavad. Lisapluss on see, et peale võib panna mida iganes hing ihaldab: lihast, mereandidest, juurviljadest kuni magusate puuviljade ja kommideni välja. Kujutlusvõime tööle ja läheb  tegemiseks!  Seekord tegin ise tavalise õhtusöögipitsa.  Põhja retsepti olen küll kuskilt ilmselt maha kirjutanud, kuid ei mäleta enam kustkohast- võis olla mõni raamat, ajakiri või ka blogi. Kui keegi tunneb ära, et see on täpselt tema variant, siis andke teada, oskan vähemalt kuskile linkida.    Pitsapõhi:    50 g pärmi  2,5 dl leiget vett  6-7 dl nisujahu  0,5 tl soola  0,5 tl suhkrut  2 tl oliivõli  Lahusta pärm vees, lisa sool ja suhkur ning sega läbi. Lisa jahu ja sõtku tainas läbi. Siis lisa õli ja sõtku, mul tavaliselt kulub kuni 10 minutit- niikaua kuni kergelt  tumedamaid õlitäppe kuskil näha pole. Kata tainas rätikuga ja lase kerkida kuni 1 h. Jaga taigen kaheks- kui tahad kahte pitsat teha, siis jäta mõlemad veel kuskil 15 min kerkima, kui tahad vaid ühte, siis teist palli võib vabalt sügavkülmutada (peaks säilima kuskil 2 kuud; sulatades lase jälle kerkida).    Nüüd, õiged pitsameistrid venitavad põhja toetades taigen ühele ja teisega venitades või mingit taolist moodi. Minul isiklikult selline trikk välja ei tule kunagi, seega ma lihtsalt ajan ta vormis  laiali- samas, ilmselt võiks ka rullida laiali, kuidas aga keegi soovib. Siis tuleb peale kate. Kasutasin seekord sellist varianti:  Tomatikaste laiali ajada põhjale, peale riivitud juustu ja kuivatatud punet ning basiilikut, veidi hakitud küüslauku. Sinna peale laotan õhukesed salaamiviilud, hakitud päikesekuivatatud tomatid õlis, viilutatud punane paprika ja porrurõngad ning rohelised oliivid. Ahjus on ta mul 200 kraadi juures maksimaalselt kuni 10 minutit- siis peaks hea õhuke ja krõbe põhi garanteeritud  olema :)